《贺和仲移居 其二》
宋代·刘才邵

苍官涌翠千株直，石栈斜飞一径通。爽垲真能明远目，嚣尘不动但清风。

卜邻岂免烦王翰，相宅应兼出魏公。终使里名不虚设，先栽岩桂与分丛。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。